Aalborg Kommune har i samarbejde med AaB afsendt ansøgning til Den Internationale Ishockey Union om værtskabet på Continental Cup. Muligheden, for at Aalborg og Gigantium Isarena kan danne ramme om en runde i den europæiske mesterholdsturnering, blev en realitet, da AaB i maj måned takkede ja til at erstatte Herning Blue Fox i Continental Cup. - Sammen med AaB var vi hurtigt i dialog omkring muligheden for at være vært for en runde i Continental Cup. Med de nye flotte rammer i Gigantium Isarena, samt den tilhørende træningshal, er vi ikke i tvivl, om at vi facilitetsmæssigt kan leve op til alle krav, udtaler projektleder Søren Thorst. - Samtidig mener vi, det er en gylden chance for at markere Aalborg internationalt, ligesom værtskabet af Continental Cup vil kunne generere en vis indtægt for Aalborg by, lyder det videre fra Søren Thorst. Sportsdirektør Ole Nielsen fra AaB Ishockey understreger også vigtigheden af at få Continental Cup til Aalborg og Danmark. - Det er enormt positivt, at vi i Aalborg har mulighed for at søge om værtskabet af Continental Cup. Skulle det lykkedes, vil det være endnu en anerkendelse af den store fremgang dansk ishockey oplever i disse år og ikke mindst en stor cadeau til den indsats, Aalborg Kommune har gjort for ishockeysporten, udtaler Ole Nielsen. Lodtrækningen til Continental Cup samt tildeling af værtskaber sker lørdag eftermiddag i Wien, hvor AaB Ishockey vil være repræsenteret ved sportsdirektør Ole Nielsen.

Opsummering:
Aalborg Kommune og AaB søger om værtskab for Continental Cup